Православна вјеронаука

Професор: Дарко Божић

Разред: III-6

22.3.2021.год.

ВАСКРСЕЊЕ КАО ТЕМЕЉ НАШЕ ВЈЕРЕ

Један од строзавјетних пророка по имену Исаија, често је говорио о страдању Господа Исуса Христа али и о његовом васкрсењу, односно, укидању смрти (Ис. 25, 28.) Многи пророци неумољиво наглашавају чињеницу да је Христос тај који је уништио смрт својим васкрсењем а чију потврду и ми хришћани имамо у Символу вјере, кад се каже да је Господ Исус Христос „васкрсао у трећи дан по Писму“ ( 1. Кор. 15,13). На тај начин ми у ствари Христово васкрсење посматрамо као испуњење Божјих обећања датих у Старом завјету.

У јеванђељу по Марку, каже се, да су жене мироносице – Марија Магдалина, Марија Јаковљева и Саломија, биле први свједоци Христовог васкрсења. Дакле, не Апостоли као Христови ученици који су много времена провели с њим него жене. Ушавши унутар гроба, оне затичу младића обучена у бијеле хаљине (анђео) како сједи на мјесту гдје је Христос лежао. Видјећи да су уплашене младић им се обрати ријечима: „не плашите се! Исуса тражите Назарећанина, распетога. Устаде, није овдје; ево мјеста гдје је био положен. Него идите и кажите ученицима његовим и Петру, да ће пред вама отићи у Галилеју; тамо ћете га видјети, као што вам рече“ (Мк. 16, 6-7). У Лукином јеванђељу се између осталог мироносицама каже: „зашто тражите живога међу мртвима? Није овдје, него устаде! (Лк 24, 5-6).

Догађај Христовог васкрсења је био пресудан за Апостоле. Управо због тога што им је отворио очи и они су спознали да је Христос заиста Месија, Син Божији, Искупитељ – Спаситељ не само обећаног народа већ и свих оних који вјерују у Њега. Послије Његовог страдања на крсту ученици су се разбјежали, Петар га се чак три пута одрекао. Међутим, када се васкрсли Христос јавио ученицима, они су све оно што су доживјели с Њим – разумјели у једном новом свјетлу: „Исус из Назарета је Бесмртни Господ, како је то исповједио апостол Тома: „Господ мој и Бог мој“ (Јн 20,28).

Да је васкрсење Христово темељ наше вјере то нам апостол Павле потврђује сљедећим ријечима: „узалуд би била сва вјера и проповјед наша да Христос није васкрсао“. Својим васкрсењем Христос је дао залог васкрсења комплетне творевине – укинуо је смрт и даровао живот свима: „ јер као што у Адаму сви умиру, тако ће у Христу сви живјети“

Тропар васкрсења Христовог гласи: Христос васкрсе из мртвих, смрћу смрт уништи, а онима у гробовима живот дарова. На сам празник Васкрсења хришћани се поздрављају са ријечима: Христос васкрсе! – Заиста васкрсе!